ORDE do 24 de maio de 2005 pola que se modifica a do 30 de maio de 2002 que establece as bases reguladoras para a concesión das axudas aos alumnos de centros escolares para o consumo de leite e determinados produtos lácteos.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 31/05/2005

Mediante o Regulamento (CE) nº 2707/2000 da Comisión, do 11 de decembro de 2000, establecéronse as modalidades de aplicación do Regulamento (CE) nº 1255/1999 do Consello, no relativo á concesión dunha axuda comunitaria para a subministración de leite e de determinados produtos lácteos aos alumnos de centros escolares.
O Regulamento (CE) nº 816/2004 da comisión, do 29 de abril de 2004, modificou o Regulamento (CE) nº 2707/2000 nalgúns aspectos concretos de aplicación da axuda, que permiten mellorar a súa xestión e garantir a aplicación uniforme na totalidade da Unión Europea.
Pola súa banda, o Real decreto 194/2002, do 15 de febreiro, polo que se establecen as modalidades de aplicación desta axuda en España foi modificado polo Real decreto 460/2004, do 18 de marzo, e recentemente, polo Real decreto 313/2005, do 18 de marzo, co obxectivo, entre outros, de adaptar a xestión das axudas do programa de leite escolar á mencionada lexislación comunitaria.
Así mesmo, a orde da Consellería de Política Agroalimentaria e Desenvolvemento Rural, do 30 de maio de 2002 (DOG nº 109, do 7 de xuño), estableceu as bases reguladoras para a concesión das axudas aos alumnos de centros escolares para o consumo de leite e determinados produtos lácteos, modificada pola Orde do 21 de abril de 2004 (DOG nº 80, do 27 de abril). Resulta necesaria a modificación das ditas bases, a través da presente orde, para a súa adaptación ás últimas modificacións da normativa comunitaria e estatal, referidas ao período no que os alumnos se poden beneficiar da axuda, á aplicación das cantidades máximas de produtos subvencionables, ao tipo de produtos que poden beneficiarse da axuda, así como ao procedemento para a solicitude de autorización para a subministración de produtos lácteos subvencionables aos centros de educación.
Polo tanto, de acordo co disposto no artigo 30.I.3 do Estatuto de autonomía de Galicia, e en uso das facultades que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e o Decreto 25/1998, do 22 de xaneiro,
DISPOÑO:
Artigo único.-A Orde do 30 de maio de 2002 pola que se establecen as bases reguladoras para concesión das axudas aos alumnos de centros escolares para o consumo de leite e determinados produtos lácteos modifícase nos seguintes termos:
Un. A alínea 2 do artigo 2º substitúese pola seguinte:
«2. As axudas concederanse para os días lectivos de desenvolvemento do curso escolar. O número de días lectivos, sen engadir os días de vacacións, será o establecido na Comunidade Autónoma de Galicia pola autoridade competente e, no caso de centros de educación infantil e de educación especial, poderán facerse extensivas aos días lectivos dos meses estivais en que estes centros permanezan abertos.
Os alumnos non se poderán beneficiar da axuda durante a súa estadía en colonias de vacacións organizadas polo centro escolar ou pola autoridade competente».
Dous. Engádese unha alínea 3 no artigo 3º, co seguinte texto:
«3. A axuda concederase unicamente se os produtos previstos no anexo I cumpren os requisitos establecidos no Real decreto 1979/1994, do 22 de xullo, polo que se establecen as condicións sanitarias aplicables á produción e comercialización do leite cru, leite tratado termicamente e produtos lácteos, en particular, os relativos á fabricación nun establecemento autorizado e os relativos á marca de salubridade enumerados na parte A do capítulo IV do anexo C do dito real decreto».
Tres. A alínea 1 do artigo 4º substitúese pola seguinte:
«1. Os importes das axudas, por cada 100 quilos de produto de cada categoría das indicadas no anexo I serán os especificados no anexo IX para cada período».
Catro. A alínea 1 do artigo 5º substitúese pola seguinte:
«1. A axuda concederase pola cantidade máxima global de 0,25 litros de equivalente de leite por alumno e día lectivo.
Para a aplicación da cantidade máxima indicada no parágrafo anterior teranse en conta as cantidades globais de produtos lácteos susceptibles de axuda durante o período para o que se solicitase a dita axuda, así como o número de alumnos matriculados no centro escolar correspondente ou, no caso dos solicitantes previstos na alínea 1.c do artigo 6, sobre a base de alumnos inscritos na lista do solicitante».
Cinco. A alínea 1 do artigo 7º substitúese pola seguinte:
«1. Os solicitantes de axudas que pretendan subministrar produtos lácteos a centros escolares situados na Comunidade Autónoma de Galicia deberán ser autorizados polo Fondo Galego de Garantía Agraria (Fogga), para o cal presentarán unha solicitude con anterioridade ao 30 de novembro de cada ano, nos modelos a que se refire o punto 2 deste artigo e será resolta no prazo previsto no punto 3».
Seis. O anexo I substitúese polo anexo I da presente orde.
Sete. Engádese o anexo IX da presente orde.
Disposición adicional
Única.-Todas as referencias efectuadas pola orde desta consellería, do 30 de maio de 2002 ao Instituto Lácteo e Gandeiro de Galicia, entenderanse feitas ao Fondo Galego de Garantía Agraria, de conformidade co previsto na disposición adicional quinta da Lei 7/2002, do 27 de decembro.
Disposicións derradeiras
Primeira.-Facúltase o director do Fogga para ditar as instrucións precisas para o desenvolvemento e execución desta orde.
Segunda.-A presente orde entrará en vigor o día seguinte da súa publicación no Diario Oficial de Galicia e será de aplicación para as axudas solicitadas ao abeiro da Orde do 15 de decembro de 2004 (DOG nº 247, do 22 de decembro) pola que se convocan para o ano 2005 as axudas aos alumnos de centros escolares para o consumo de leite escolar, agás a modificación relativa á alínea 1 do artigo 7º que se contén no artigo único, punto cinco da presente orde, que non será de aplicación ata o curso escolar 2005-2006.
Santiago de Compostela, 24 de maio de 2005.
José Antonio Santiso Miramontes
Conselleiro de Política Agroalimentaria
e Desenvolvemento Rural
ANEXO I
Lista de produtos que poden beneficiarse
da axuda comunitaria
Categoría I:
a) Leite enteiro tratado termicamente cun contido en materia graxa mínimo do 3,5 por cento.
b) Leite enteiro con sabor a chocolate ou aromatizado tratado termicamente e que conteña como mínimo un 90 por cento en peso do leite previsto no parágrafo a).
c) Iogur de leite enteiro obtido a partir do leite previsto no parágrafo a) .
Categoría V:
a) Leite semidestonado tratado termicamente cun contido en materia graxa entre o 1,5 por cento, como mínimo, e o 1,8 por cento, como máximo.
b) Leite semidestonado con sabor a chocolate ou aromatizado tratado termicamente e que conteña, como mínimo, un 90 por cento en peso do leite previsto no parágrafo a).
c) Iogur de leite semidestonado obtido a partir do leite previsto no parágrafo a) .
Categoría VII:
a) Leite destonado tratado termicamente cun contido en materia graxa do 0,5 por cento como máximo.
b) Leite destonado con sabor a chocolate ou aromatizado tratado termicamente e que conteña, como mínimo, un 90 por cento en peso do leite previsto no parágrafo a).
c) Iogur de leite destonado obtido a partir do leite previsto no parágrafo a) .
Categoría VIII:
Queixos frescos e fundidos non aromatizados, cun contido de materias graxas en peso da materia seca igual ou superior ao 40 por cento.
Para os efectos desta categoría, por queixo non aromatizado entenderase o queixo obtido exclusivamente a partir de leite, porén acéptase que poidan engadirse as substancias necesarias para a súa fabricación, sempre que as ditas substancias non se utilicen total ou parcialmente para substituír calquera contido lácteo.
Categoría IX:
Os queixos que non sexan nin frescos nin fundidos, cun contido de materias graxas en peso da materia seca igual ou superior ao 45 por cento.
Quedan expresamente excluídos da lista os iogures chocolateados, aromatizados, con froitas ou con azucre, os iogures líquidos para beber e as sobremesas lácteas.
ANEXO IX
Importe das axudas, en A/100 kg, por categoría
e período
Período
Categoría dos produtos
I
V
VII
VIII
IX
1-7-2004 a 30-6-2005
21,69
16,47
12,56
65,07
165,93
1-7-2005 a 30-6-2006
20,16
15,39
11,78
63,48
161,87
1-7-2006 a 30-6-2007
18,61
14,25
10,97
55,83
142,37
A partir do 1-7-2007
18,15
14,04
10,96
54,45
138,85